༄། ། ཆོས་ཉམས་སུ་མི་ལེན་ན་ཡིག་རུལ་གསོག་དང་འདྲ་བ། །  མཆོག་དང་ཐུན་མོང་དངོས་གྲུབ་རྣམས། ། བླ་མའི་མོས་གུས་ལས་འབྱུང་ཞེས། ། གདམས་ངག་དམ་པ་བསྟན་ན་ཡང་། ། ཁོ་རང་ཞེ་འདོད་ཡིན་སྙམ་ནས། ། ཁྱད་གསོད་བྱེད་ཅིང་གན་ཤགས་རྒྱག། འདི་འདྲའི་གྲྭ་པ་མང་པོ་དེས། ། ང་ལ་ཕན་ནམ་ཁྱེད་ལ་ཕན། ། གྲོགས་ངན་སྤོངས་ལ་ནགས་སུ་སོང་། ། ཇི་སྙེད་གསང་སྔགས་ཡོན་ཏན་རྣམས། ། དབང་དང་དམ་ཚིག་ལས་འབྱུང་ཞེས། ། འོ་དོད་ཆེན་པོ་བོས་ན་ཡང་། ། དམ་ཚིག་མི་སྲུངས་རང་དགར་འཇུག། དམ་ཚིག་ཉམས་པའི་མི་རྣམས་དང་། ། ལྷན་ཅིག་བསྡད་པས་ཐམས་ཅད་ཕུང་། ། ད་ཡང་རང་ཉིད་གཙང་སར་སྡོད། ། སྐྱེད་རྫོགས་གཉིས་པོ་བསྒོམས་པ་ཡིས། ། ཐ་མལ་ལུས་ངག་ཡིད་གསུམ་འདི། ། བརྗེས་ནས་གསང་སྔགས་འགྲུབ་བོ་ཞེས། ། སྙིང་གཏམ་གདམས་ངག་བསྟན་ན་ཡང་། ། ཉམས་སུ་མི་ལེན་ཡིག་རུལ་གསོག། མོས་གུས་སྐད་ནས་འདྲེ་གཟུགས་འབྲི། ། བ་ལང་མི་ཡི་གཟུགས་ཅན་ལ། ། སྨྲས་པས་རང་ཉིད་ཁ་ཚགས་ཆེ། ། ད་ཡང་མི་སྨྲ་ཁ་རོག་སྡོད། ། མཐར་ཐུག་ཕྱག་རྒྱ་ཆེན་པོ་དེ། ། རང་གི་རྒྱུད་ལ་སྐྱེས་ཙམ་ན། ། བདག་འཛིན་ཅིས་ཀྱང་ལྡོག་གོ་ཞེས། ། གོང་མའི་བཀའ་སྩལ་སྨྲས་ན་ཡང་། ། ཁ་ལྟ་བཟློ་ཞིང་ཟག་པ་སོགས། ། མི་ཆོས་བླ་མ་སྨྲ་རྣམས་དང་། ། ལྟ་སྤྱོད་བསྟུན་ནས་ངན་སར་ལྟུང་། ། ད་ཡང་རང་རེས་མི་བསྲུང་རེ། ། ། ། ༦༥༽